정조 18년 · 목
書啓以爲興陽縣監朴宗正精約之規不事沽衒誠勤之治志在鄙報本邑災荒爲一道之最民皆荷擔若不保朝夕矣今番惠澤之後恃而望哺不至顚連地方官着實對揚罔敢少忽場稅錢草果價預爲蠲減寺役浦納之恒年應捧者隨處停代期於紓力安堵歲前救急之資春間補賑之需或損廩俸或辦錢穀多少經紀頗有條理心力所及可期來效一本縣初以竹產邑每年扇子片竹或一千五六百柄或二千餘柄自巡營卜定矣近來竹田漸不如古以至散貿他邑充納卜定而輸納營門之際多般點退所費夥然故不得不以錢防納防納之錢又以民戶磨鍊收捧多爲八九百兩少不下六七百兩科外橫斂爲民痼弊若或減數移送於他各邑產竹處則庶可分力而不但移此病彼亦難輕議各邑竹田之到處童濯與本邑無異昨今年朝家別下申飭之後營邑宜乎動念而其中則有名無實名以貼扇其長近尺其矢過卅一竹之伐入用者僅爲一二節若造貼扇一把當費大竹數箇如是而欲責竹田之茁茂其可得乎此後則貼扇名色一竝除之其他扇制專事堅朴矢數毋得過端午扇矢數外角奇巧合竹漆紙之屬一切嚴防扇竹分定捧上之際捧賂退托之習別加嚴繩竹田依朝令嚴飭長養一本懸進上靑大竹二十五箇間一年封進而大同會減米十六石十斗出給於竹田次知任掌以爲禁養之資近年以來竹田絕無體大可合者大同米則仍爲作錢又於雇馬錢中除出合作一百二三十兩錢貿取於谷城等處而竹價踊貴之時則一箇價多至七八兩封進之時營下雜費京中人情莫可支當故民人中勒定陪持軍名色每年每名二兩捧上兩年所捧二百十二兩入用於各處人情雜費良丁以此減縮邑弊因此漸痼長養竹田嚴禁情債之道使營邑互相講究京外往復酌定則庶可紓一分民力今番尤甚邑靑大竹勿捧之命民情擧皆歡欣如欲釐弊不止於興陽一邑竝令道臣着意矯革一全州判官沈鉁莅官處事全事姑息救荒恤窮初不留意抄戶之際自初至終委之吏手任其操縱稱以摘奸累發官隸村閭驛騷本州上官面卽火田爲業之地而今年執卜比常年反有加焉昔之十卜應稅者今爲十五卜昔之十斗納稅者今爲十五斗白地勒捧一面民人將至散四之境雖或諉之於該面書員輩欺瞞偸弄而常時吏奸之不戢民隱之莫察據此可知謂以檢災之行載妓往來到處留連村里受弊誠爲不些歉歲酒禁事當一齊禁斷而邑底豪民則任其買責獨專其利窮村貧民則數椀濁醪之不幸見捉者或納賂官差而圖免或破甕被杖而呼冤至於官隸之稱以動鈴出村討索奸吏之托以簽丁出牌操縱其他瑣瑣之謗憒憒之政有難一一臚列如此守宰決不可置之一本州上官面所陽面仇耳洞面卽楮產之地每年春間自官預爲出給楮價於三面一隻之價定以五兩五錢或値楮無所用之時則以錢具邊利收捧而邊利多少惟在官家之酌定今年七月始爲給價而所謂都領將公須戶房之類稱以例給情錢原價之內先除一兩民間所受不過四兩五錢到今謂以捧楮無用以錢還捧而計邊倍數勒徵本錢四兩五錢之殖利至於十六兩如此災年有此三四倍科外橫斂萬萬驚駭春間給價秋後捧楮當初蓋從民願而以錢具邊還徵者已是謬例之謬例給價未幾旋捧三四倍價錢者尤是今年初見云不可不及今矯正永除窮民切骨之怨一本州營府公廨築墻蓋瓦等雜役村民難於赴役故每當興役以雇價收斂而吏緣爲奸爲弊滋甚故己未年大小民人相議以邑底四面則以兩殿守直及營府修掃等役除之其外二十九面每年每戶米一斗五升收斂名以蠲役米付之補役廳存本取利以當每年雇價之意定式而每年所收合爲七百九十餘石矣近年以來屬之官用便成排朔未知創自何時而在前歉歲每有量宜蠲減之例矣今年準數督捧貧民實無支保之道不可不査實釐正從長措處一本府吏屬丁世貴之姪女丁召史十四出嫁於本府金基德之子而基德之子成婚未一旬便卽作故丁召史守節獨居九年其母憐之求得鰥夫崔番秋使之作夫矣丁召史之五寸叔本府吏丁世鳳稱以渠家之貽羞與其妻與婦及姪女七八人誘出丁召史同作遊山之行預令其姪次甲好甲等持往畚鍤等物又買燒酒砒礵及到山下世鳳大責丁召史使之飮藥自盡則丁召史涕泣哀乞願貸一縷而環立抑勒小不動念推納丁召史於土坎中使之飮藥丁召史噤口不食則以木擊其身以劍裂其口而立飮之又爲懇乞牢拒則或䂨或剝極其殘毒迨其未死以土掩埋此是殺越以來所未有所未聞之至兇㦧至變怪也萬口一談皆曰今番旱風之災未必不由於此云世鳳及次甲好甲等方自巡營按覈成獄月三同推而當初地方官之只據世鳳之招以世鳳則勸藥丁女則自飮論報營門幾乎失實卽此一事地方官之罪尤合重勘道臣之一疑再疑終加究覈者足可爲桑楡之收而論責之尙不及地方官極涉慨然如比兇獰叵測之罪人有不可循例月推曠日持久而臣旣不出道故未得卽地嚴覈成獄垂及半載奸情轉益層生世鳳等三叔姪互相推諉以爲疑亂獄情圖得生路云令攸司行關本道嚴加刑訊斯遠得情以爲分首從嚴正典刑之地一臨陂縣令李趾光聽訟或有過實之言臨民不無要譽之政而執災旣精抄戶且詳邑村之間別無疪謗金堤郡守成範鎭臨民則以宣布德意爲先出坪則以慰諭安集爲務隨處誠勤留心賑濟禁酒頗嚴災歲米價亦或有效萬頃縣監柳河喆誠心撫摩志在恤民檢災抄戶未聞疪政古阜前郡守金載華執災抄戶頗有情約之稱而災年糴政一委座首托以精捧惟意簸揚畢竟則簸揚之穀還充吏逋民怨藉藉臣果躬入倉庭目見其狀刑校之失當多緣酒失衙客之千政間或招謗今番蠲恤條件一番曉諭之後只以眞書一本揭示邑村初無各村各里諺翻謄頒之事雖已遞歸宜有論勘務安縣監李弘源時未赴任前縣監韓泰裕誠切愛民志在鄙報別無大段疪謗而精力間多不逮吏鄕或得售奸及其換遞民無去思羅州牧使趙時淳治尙嚴猛頗有浮謗而實由於徵逋一款檢災抄戶之際俱以精約爲主不爲俗吏要譽之習綽有雄州彈壓之效綸音頒布以眞以諺無村不揭可見擧行之勤勵以上湖南栍邑樂安郡守李性重隨處得宜吏畏民懷剛明著譽弊祛邑穌官用則盡歸防役簽丁則殆無虛額聲績幾最一道谷城前縣監李春輔願治以誠鄙報具切人口米之永革防役錢之自備俱係實績而首任之不得其人間或有不察之細謗任實縣監洪履簡政務束新志在求蒭火稅旣蠲民譽頗騰順天府使金翰東政在懋實誠切愛民歉歲荒政綽有想望而臨牒必問前例吏奸或慮得售南原府使宋守淵爲治鍊熟律已恬約吏還先捧糴有精實之效民訴不滯災無混淆之事歉歲大邑民情有恃長城府使李學永尙嚴爲治任怨奉公年還別加督捧民人至今慴伏今秋糴政最稱難捧而民皆從令次第就緖以上湖南沿路各邑監司李書九律已淸嚴處事綜密細察民隱旣盡宣布之責遍探邑瘼且戢奸猾之習災歲群情恃而無恐道臣體重只擧大略中軍閔修顯營倉捧糴別無毀譽全州營將金致五留意戢盜別無可疵羅州營將具綱素著勤勵可期來效弊樹察訪禹錫龜莅任屬耳郵卒已頌本驛還穀其數頗多散在於所屬各站十一驛糶糴於各該驛村民而當其斂散察訪旣不親監只任吏輩作渠囊橐故吏輩之虛留那移惟意所欲民人之白地疊納徒受其弊而積年流來漸至耗縮自今釐正之道獒樹本站所在還穀外各驛所在還穀則竝付之各其本官以爲糶糴則右項諸弊自可革罷以此意分付該道道臣趁卽矯捄鹿島萬戶申光赫捧糴無怨禁松且勤而但本鎭所在戰船所用生葛每年給價取用自是前例而今年則出給之價多不及民鎭民至欲上言則始爲招還追後出給猶有中間消瀜之弊宜有懲礪呂島萬戶金鼎喆捧糴禁松頗稱擧職而因營關貿取松子之際給價太不相當鎭民多有怨言一各鎭土卒所受代布雖逐朔上下猶不足聊賴而近來鎭將輩看作己物因循挨過或致中間捎瀜土卒輩無以支保申飭道帥臣嚴立科條俾無過朔之弊亦無消瀜之患以上湖南監司中軍及栍邑沿路營將察訪邊將河東府使李喜大誠非不足勤亦可尙而威不能東下明不能戢奸民狀之替題旣爲該吏操縱之資簽丁之圖頉莫察小民納賂之竇今番禁衛軍停番之命全不對揚任他侵徵資保錢之前此捧上者名曰準數還給而該吏則除出二兩歸之私橐領去監官數外多差稱以齎送亦爲斂錢而曚不覺悟有難仍置於字牧之任星州牧使成種仁恬雅之治視官如家剛明之政處劇如間戶柴價之逐戶減半譽聲頗聞最無依之隨現周恤隣境亦頌開寧縣監金喆淳誠心做治謹約奉公吏不出村訟無留牘而但十月畢捧之令或不免爲擾民之端柏山下暮夜殺越罪人之姑未捕得尙遲按覈亦不無稽緩之罪以上嶺南栍邑晉州牧使李德鉉巨牧之糴政災政次第就緖而但鍊執之手太過而事多抑揚麯蘗之禁極嚴而弊生徵贖奉行朝令固所恪勤而事關上營或過分數論以大體譽多毀少三嘉縣令洪樂敎生手漸熟治自雍容吏逋督徵民情恃安陜川郡守黃運祚約已之政任眞之治抄戶之虛實不蒙捧還之寬簡得中高靈縣監林濟遠莅任屬耳姑無入聞咸昌縣監金成鎭志在喕報誠切願治而威望不能彈壓政令率多因循本縣單代租之百般舞弄專出於七八土豪之與吏表裏作爲窩窟闔境莫取誰何官長府首聽命殘氓之所納米穀全屬土豪奸吏土豪奸吏之所納單代反歸民人遷徙相續田土無價而土豪之勢㷔日增奸吏之舞弄歲加有非柔懦襲謬之人所可矯捄亦令道臣親執究覈趁卽鋤治刻期痛革斷不可已以上沿路嶺南各邑黃澗縣監鄭殷祥凡於恩綸之下輒往場巿之間手擎面諭期使貧民恃而無恐官用火稅量宜減捧惠洽一境譽播四隣永同縣監金履成莅任屬耳姑無入聞文義縣令洪大顯五載居官民譽如一吏不出村訟亦無滯淸州牧使安廷鐸剛猛之政猾吏知戢綜鍊之治小民賴安大邑災政蔚有可恃天安郡守尹厚東嚴束吏鄕奸猾之習痛繩面任侵漁之罪訟牒則隨到剖決倉糴則連日親捧稷山縣監李尙謙莅任未久別無可論栗峯察訪趙秀民攻駒撫卒臨瓜不懈以上湖西沿路各邑驛振威縣監吳在斗抄戶捧糴一一親執奸吏斂手小民稱便水原判官鄭東協綜明鍊達一直不懈誠力所及一州恢恢果川縣監金履裕悃愊之治勤勵是尙抄戶捧糴有譽無毀以上京畿沿路各邑農形湖南則風損爲最嶺南則旱災居多湖西在兩南之間圻甸爲湖西之次山峽間有登熟而沿野幾皆全歉畓旣失農田又告荒尤甚處民情則目下雖無仳㒧之類來頭實多遑汲之慮蠲惠諸條德意洋溢匹夫匹婦無不均被處處村容足以導迎和氣臣於周行之際混跡於紅女農夫之間而與之酬酢則衆口一辭實出眞情若其糶糴之停減外準捧貧窮之無依類接濟惟在方伯守宰之誠心對揚恐無可以更加惠澤故施恩一款不爲附陳一䔉山倉鹽弊之前後登聞非止一再而弊上生弊又復如前年前從市直發賣時若値鹽價之踊貴則一石多至十一二兩故中間較數歲之中不計貴賤定以七兩矣前道臣以爲旣是廉價則無寧利歸於民分俵於沿江各邑使之定監色受去均布於民間之意狀聞變通矣又生別弊各邑監色容奸於受去之際各面任掌容奸於分俵之時民之所食不過爲升合畢竟則倍價以徵民情反思前日皆言七兩之無進退而任其賣買還爲便當亟令廟堂行關本道詳察弊端以爲從民願釐正之地一河陽境內有匙山烽燧元無彼此照應之處而循例擧火而已全無意味徒貽民弊令道臣巡到時詳加探察據實狀聞後稟處一延日長䰇之間有蔚山牧所屬牧場一處卽冬背串也牧子民人之雜處場內者不下千餘戶而進上魚物及其他鹽藿諸種皆出於此第距本牧爲二百餘里故冬背串凡事一任牧吏居民積被侵困穀價之毌論豐歉三四倍徵出也稱以限已身頉役四五十兩之種種徵出也路卜吏廳之收斂也牧官衣資之年徵也衿記債物之戶徵也牧官去來之饌物錢也場內船隻之捧賂操縱也雉雞蔬菜之每戶徵捧也柴炭價錢之每統徵捧也加耕火稅之科外濫徵也貿易各種之歇價勒徵也種種弊端有難毛擧訴於巡營則諉之僕寺訴於僕寺則諉之巡營此不亟加矯輩則冬背串千餘戶將無奠居之日嚴飭僕寺及道臣別定剛明解事守令一一釐正別爲定式㧋聞施行